**Massive forringelser for nogle af de mest sårbare borgere**

*Af kredsformand Gert Landergren Due og tillidsrepræsentant Yasmeen Hollesen*

Specialvejledningen i Horsens Kommune yder støtte til borgere med nedsat psykisk funktionsevne. Det er borgere med betydelige kognitive vanskeligheder, ofte psykiatriske lidelser samt borgere med massive erhvervede hjerneskader. Borgere, der er dybt afhængige af den hjælp, for at deres hverdag overhovedet kan hænge sammen. Det gælder også, når der opstår et akut behov eller en pludselig opstået situation, der kræver handling og tilstedeværelse af specialvejlederen. Men sådan bliver det ikke ved med at være.

**Gennemgribende konsekvenser**

Horsens Kommune har nemlig varslet, at de vil ændre ansættelsesvilkårene for medarbejderne i Specialafdelingen. Det får nogle gennemgribende konsekvenser for den enkelte borger.

Det er lige nu sådan, at specialvejlederne har en fleksibel arbejdstid. Den gør det muligt at foretage en faglig vurdering af, at man ikke forlader borgeren, hvis der er akut behov for, at man er til stede. Det kan lade sig gøre, fordi medarbejderne fra Specialvejledningen får et tillæg, der på forhånd betaler for denne fleksibilitet. Borgeren har på den måde vished for, at medarbejderen bliver indtil indlæggelsen på psykiatrisk skadestue er i orden. Bliver indtil angstanfaldet er ovre. Afventer, at der falder ro på efter et epileptisk anfald. Det er kort sagt alle de uforudsigelige situationer, hvor borgeren har allermest brug for, at medarbejderen er til stede.

**Fjerner trygheden**

Med den foreslåede besparelse vil kommunen fuldstændig fjerne den tryghed, der er så afgørende for, at disse borgere kan fungere og trives i deres hverdag. Men det er det, der sker, hvis kommunen fjerner det tillæg, der giver medarbejderne mulighed for at være til stede, når borgerne har behov for det. De nye vilkår vil betyde, at specialvejlederne i stedet skal arbejde efter en fast varslet arbejdstid uden mulighed for selv at tilrettelægge arbejdet efter de enkelte borgeres behov. Det betyder en massiv forringelse af tilbuddet, fordi specialvejlederne ikke længere vil have mulighed for at agere på baggrund af en konkret faglig vurdering. Hvor er tilliden til den enkelte medarbejder?

**Det er for fattigt**

De udsatte borgere går således en meget mere usikker og utryg hverdag i møde samtidig med, at medarbejderne kan se frem til lønnedgang og indskrænket mulighed for at bruge deres socialpædagogiske faglighed. Som faglig organisation, der organiserer de ramte medarbejdere i Specialvejledningen, må vi sige: Det er simpelthen for fattigt – endnu en gang – at lave en spareøvelse, der giver en massiv forringelse for de mest sårbare borgere.